ROMÂNIA

JUDEŢUL CLUJ

MUNICIPIUL DEJ

NR…….../………….…………..

**EXPUNERE DE MOTIVE**

**la Proiectul de Hotărâre privind stabilirea componenței echipei mobile,**

**pentru intervenția de urgență în cazurile de violență domestică**

Având în vedere necesitatea implementării la nivelul Municipiului Dej, a Legii nr..217/2003 pentru prevenirea și combaterea violenței domestice, republicată, cu modificările și completările ulterioare;

Ținând cont de faptul că:

(1) Ocrotirea şi sprijinirea familiei, dezvoltarea şi consolidarea solidarităţii familiale, bazată pe prietenie, afecţiune şi întrajutorare morală şi materială a membrilor familiei, constituie un obiectiv de interes naţional;

(2) Prevenirea şi combaterea violenţei domestice fac parte din politica integrată de ocrotire şi sprijinire a familiei şi reprezintă o importantă problemă de sănătate publică;

(3) Statul român, prin autorităţile competente, elaborează şi implementează politici şi programe destinate prevenirii şi combaterii violenţei domestice, precum şi protecţiei victimelor violenţei domestice,

Având în vedere prevederile Capitolului IV1 – “Intervenția de urgență”, din Legea nr.217/2003, potrivit cărora:

*“ART. 35^1*

*(1) Intervenţia de urgenţă se realizează din perspectiva acordării serviciilor sociale prin intermediul unei echipe mobile formate din reprezentanţi ai Serviciului Public de Asistenţă Socială, denumit în continuare SPAS.*

*(2) Echipa mobilă are rol de verificare a semnalărilor, de evaluare iniţială şi de realizare a demersurilor necesare pentru depăşirea riscului imediat, constând în: transport la unitatea sanitară cea mai apropiată în situaţiile în care victima necesită îngrijiri medicale, sesizarea organelor de cercetare penală, sesizarea organelor competente pentru emiterea unui ordin de protecţie provizoriu, orientarea către Direcţia generală de asistenţă socială şi protecţia copilului, denumită în continuare DGASPC, sau, după caz, la SPAS, în vederea găzduirii în centre rezidenţiale adecvate nevoilor şi aplicării managementului de caz pentru victime şi agresori”.*

Având în vedere prevederile Ordinului nr.2525/2018 emis de Ministerul Muncii și Justiției Sociale, privind aprobarea Procedurii pentru intervenția de urgență în cazurile de violență domestică, publicat în MO nr.95/6 februarie 2019, potrivit căruia:

*“Art.1*

*(2) În vederea asigurării eficienţei, operativităţii şi permanenţei în ceea ce priveşte intervenţia de urgenţă în cazurile de violenţă domestică, consiliile locale[…] au responsabilitatea de a organiza, coordona şi sprijini activitatea echipei mobile […] din perspectiva alocării tuturor resurselor umane, materiale şi financiare necesare intervenţiei de urgenţă.[…]*

*(3) La momentul stabilirii componenţei echipei mobile se va desemna prin aceeaşi hotărâre un coordonator din cadrul serviciului public de asistenţă socială.*

*…………………*

*(5) Prin aceeaşi hotărâre a consiliului local […] privind stabilirea componenţei echipei mobile se prevăd şi datele concrete despre modul de alocare a mijlocului de transport care este pus la dispoziţia echipei mobile pentru intervenţiile de urgenţă şi, după caz, dacă nu se identifică la nivel instituţional resursele necesare, acestea pot fi asigurate prin contractarea de servicii de la furnizorii privaţi de servicii sociale care furnizează servicii sociale în domeniu”.*

**PROPUNEM supunerea spre dezbatere și aprobarea Consiliului Local al Municipiului Dej, Proiectul de Hotărâre privind stabilirea componenței echipei mobile, pentru intervenția de urgență în cazurile de violență domestică**

**Inițiator**

**Primar**

**Morar COSTAN**